Bedarak yo‘qolganlar bog‘i. Harbiy xizmat paytida bedarak yoʻqolganlar bogʻi () ― nomaʼlum askar yodgorligi va Quddus shahri Gerzl togʻidagi Milliy harbiy va politsiya qabristonidagi xotira bogʻidir. Dafn qilingan joyi nomaʼlum boʻlgan Isroil armiyasi va politsiyasi askarlari, shuningdek, davlat tashkil etilishidan oldingi davrda — 1914-yildan hozirgi kungacha bedarak yoʻqolganlar xotirasiga bagʻishlangan. Tarixi. 1948-yilda Isroil davlati tashkil topganidan oʻtgan davr mobaynida 400 dan ortiq isroillik askar „Harbiy xizmat safida bedarak yoʻqolgan“ deb eʼlon qilingan. Gertsl togʻidagi bedarak yoʻqolganlar bogʻining qurilishi Mudofaa vazirligi Xotirani abadiylashtirish boʻlimi boshligʻi Moshe Oren tomonidan boshlangan va unga rahbarlik qilgan. Bogʻ 2004-yil 29-fevralda ochilgan. Marosimda armiya rahbarlari, Isroil Mudofaa vaziri Shaul Mofaz va Quddus munitsipaliteti aʼzolari ishtirok etgan. Bogʻda bedarak yoʻqolgan askarlar xotirasiga bagʻishlangan „Boʻsh qabrlar“ va tosh yodgorliklar mavjud. Bogʻga kiraverishda kichik maydon mavjud boʻlib, u yerda har yili yettinchi Adar kuni Isroilning bedarak yoʻqolgan askarlari uchun xotira marosimlari oʻtkaziladi. Majmuaning shimoliy tomonida yodgorlik devori joylashgan, unda turli millatdagi barcha bedarak yoʻqolgan jangchilar, askarlar va ofitserlarning ismlari yozilgan. Devordan sharshara oqib turadi. Xuddi shu joyda, maydonning shimoliy tomonida Oʻrta yer dengizida choʻkib ketgan „Dakar“ suv osti kemasi bortida halok boʻlgan dengizchilar xotirasiga oʻrnatilgan hamda „Dengizga choʻkib ketgan yigirma uch“ yodgorliklari bor. Nomaʼlum askarlar yodgorligini 2017-yilgacha vaqtincha Milliy yodgorlik majmuasiga koʻchirish rejalashtirilgan edi. 1954-yili yaqin atrofda Ikkinchi Maʼbad davridagi qadimiy yahudiylar dafn etilgan gʻor topilgan.